Broj: 711-I-825-P-30-20/21-18-8

Zagreb, 26. veljače 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Tončia Glavine, državnog tajnika u Ministarstvu turizma i sporta i dužnosnika Jakova Vetme, općinskog načelnika Općine Klis,** na 117. sjednici, održanoj 26. veljače 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Tončia Glavine, državnog tajnika u Ministarstvu turizma i sporta i dužnosnika Jakova Vetme, općinskog načelnika Općine Klis,** **povodom navoda o pogodovanju trgovačkom društvu Eklata d.o.o. prodajom zemljišta u vlasništvu Općine Klis i omogućavanjem gradnje hotela na samoj granici građevinske čestice, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Tončia Glavine, državnog tajnika u Ministarstvu turizma i sporta i Jakova Vetme, općinskog načelnika Općine Klis, podnesena je dana 7. veljače 2020.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-643-P-30/20-01-1 te je povodom iste otvoren predmet broj: P-30/20.

U prijavi se u bitnome navodi da je dužnosnik Jakov Vetma pogodovao trgovačkom društvu Eklata d.o.o. u vlasništvu oca dužnosnika Tončia Glavine i u kojem je supruga dužnosnika zaposlena, a brat u istom trgovačkom društvu obavlja funkciju direktora. Naime, podnositelj prijave navodi da je trgovačkom društvu Eklata d.o.o., koje je u svom vlasništvu imalo nekretninu površine 335 m2, omogućeno da povoljno kupi zemljište od Općine Klis te tako stekne nekretninu površine 1122 m2 što predstavlja nužnu površinu za gradnju hotela koji se planira graditi na samoj granici sa česticom u privatnom vlasništvu. Pritom je izmjenama i dopunama Prostrornog plana uređenja Općine Klis propisano da udaljenost građevine od granice susjedne parcele može biti manja od 4 m samo uz pisanu suglasnost vlasnika susjedne granične čestice te je u Prostorni plan uređenja Općine Klis dodana kontroverzna odredba da takvu suglasnost može dati i Općina, bez obzira u čijem je vlasništvu susjedna čestica, a što je Općina u ovom slučaju i učinila te je tako pogodovala trgovačkom društvu Eklata d.o.o.

Podnositelj prijave nadalje navodi da je Tonči Glavina, prije nego što je postao državni tajnik u Ministarstvu turizma bio direktor u trgovačkom društvu Poduzetnički inkubator Klis d.o.o., na koju funkciju ga je imenovao dužnosnik Jakov Vetma kao član skupštine tog trgovačkog društva. Dužnosnik Tonči Glavina se kao direktor Poduzetničkog inkubatora Klis d.o.o. zalagao za obnovu Kliške tvrđave, čime je Klis postao interesantno područje za izgradnju hotela koji sada planira gradtiti upravo trgovačko društvo u vlasništvu njegovog oca.

U prijavi se također ukazuje na moguću povredu članka 18. ZSSI-a do koje je došlo uslijed poslovnog odnosa između trgovačkog društva Eklata d.o.o., u kojem je zaposlena supruga dužnosnika, s Ministarstvom turizma, bez da je dužnosnik Tonči Glavina o tom poslovnom odnosu obavijestio Povjerenstvo.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. istog članka propisano je da se podnositelju prijave jamči zaštita anonimnosti.

Člankom 3. stavkom 1. podstvakom 6. ZSSI-a propisano je da su državni tajnici dužnosnici u smislu navedenog Zakona, dok je podstavkom 39. istog članka i stavka propisano je da su općinski načelnici i njihovi zamjenici također dužnosnici u smislu toga Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Tonči Glavina obnaša dužnost državnog tajnika u Ministarstvu turizma i sporta, počevši od 24. rujna 2020.g., a istu je dužnost obnašao i od 27. srpnja 2017.g. do 24. rujna 2020.g. u tadašnjem Ministarstvu turizma. Nadalje je utvrđeno da Jakov Vetma obnaša dužnost općinskog načelnika Općine Klis, počevši od 26. svibnja 2017.g., a istu dužnost obnašao je i u mandatu 2013.-2017. Tonči Glavina i Jakov Vetma su stoga, povodom obnašanja navedenih dužnosti, obvezni postupati sukladno odredbama ZSSI-a.

Povjerenstvo je izvršilo uvid u podatke sudskog registra Trgovačkog suda u Splitu te je utvrdilo da je pod matičnim brojem subjekta: 060077916, OIB: 11849965226 upisano trgovačko društvo Eklata d.o.o. Kao jedini osnivač/član navedenog društva upisan je Ivan Glavina iz Klisa, a kao osoba ovlaštena za zastupanje Jurica Glavina, član Uprave društva.

Uvidom u podatke sudskog registra istog trgovačkog suda utvrđeno je da je pod matičnim brojem subjekta: 060308435, OIB: 79976084797 upisano trgovačko društvo Poduzetnički inkubator Klis d.o.o. Kao jedini osnivač/član društva upisna je Općina Klis, a dužnosnik Tonči Glavina bio je upisan kao član Uprave, direktor od siječnja 2014.g. do kolovoza 2017.g.

Povjerenstvo je nadalje izvršilo uvid u Lokacijsku dozvolu KLASA: UP/I-350-05/19-01/000009, URBROJ: 2181/1-11-00-06/01-20-0021 od 17. siječnja 2020.g. koju je na zahtjev trgovačkog društva Eklata d.o.o. izdala Splitsko-dalmatinska županija, Upravni odjel za graditeljstvo i prostorno uređenje, Ispostava Solin, a koja je dostavljena u privitku prijave.

Navedena lokacijska dozvola izdana je za planirani zahvat u prostoru:

* građenje građevine, katnosti Po2+Po1+Su+Pr+3+Pk ugostiteljsko-turističke namjene 2.b skupine – hotel koji se sastoji od 50 smještajnih jedinica s pratećim sadržajima te
* građenje građevine infrastrukturne namjene energetskog sustava, 2.b skupine – trafostanica (zgrada bez opreme)

na novoformiranoj građevinskoj čestici oznake k.č.z. 4429 k.o. Klis koja se oblikuje od k.č.z. 469, 4430/2, 4429 i dijelova k.č.z. 6338/1, 4431/1, 6337/1, 4431/1, 6337/1, 4434/6 i 4432/2, sve k.o. Klis, površine 1122 m2 te se određuju lokacijski uvjeti definirani projektnom dokumentacijom koja je sastavni dio lokacijske dozvole. Uz predmetnu projektnu dokumentaciju u postupku izdavanja lokacijske dozvole utvrđeni su i propisani posebni uvjeti, odnosno uvjeti priključenja javnopravnih tijela, i to između ostaloga, posebni uvjeti Općine Klis KLASA: 021-05/18-01/01, URBROJ: 2180/03-01/18-1201 od 7. kolovoza 2018.g. Točkom V. izreke Lokacijske dozvole određeno je da se na temelju iste ne može započeti s građenjem, već je potrebno ishoditi akt za građenje prema odredbama Zakona o gradnji.

U privitku prijave dostavljena je i Suglasnost Općine Klis KLASA: 021-05/19-01/01, URBROJ: 2180/03-01/19-987 od 28. svibnja 2019.g., izdana na zahtjev trgovačkog društva Eklata d.o.o. u predmetu Idejni projekt Holel Clavis na k.č.br. 469, 4430/2, 6338/1, 4429, 4431/1, sve k.o. Klis. U navedenoj Suglasnosti se navodi da prema članku 8. stavku 7. Odluke o donošenju pročišćenog teksta Prostornog plana uređenja Općine Klis („Službeni vjesnik Općine Klis“ broj 8/17.), Općina Klis izdaje suglasnost da se građevina može planirati i na samoj granici građevinske čestice. Navedenu suglasnost potpisao je nadležni službenik Jedinstvenog upravnog odjela Općine Klis.

Uvidom u Odluku o donošenju pročišćenog teksta Prostornog plana uređenja Općine Klis („Službeni vjesnik Općine Klis“ broj 8/17.) utvrđeno je da je člankom 8. stavkom 1. istog propisano da se u centru naselja Klis dopušta izgradnja hotela ili sličnih sadržaja za pružanje usluga smještaja u turizmu s pratećim sadržajima ugostiteljsko-turističke djelatnosti (ugostiteljski, zabavni, kulturi, trgovački, uslužni, rekreacijski i športski i sl.) na površini od minimalno 1000 m2. Stavkom 7. istog članka propisano je da se udaljenost građevine od ruba građevinske čestice ne mora striktno primjenjivati, odnosno građevina se može planirati i na sasmoj granici građevinske čestice uz obveznu pisanu suglasnost Općine Klis. Navedenu Odluku donijelo je Općinsko vijeće Općine Klis.

Nastavno na navedeno, Povjerenstvo je zatražilo od Općine Klis da se očituje je li sklapala ugovore o kupoprodaji nekretnina s trgovačkim društvom EKLATA d.o.o., je li izdavala bilo koju vrstu dozvola, potvrda, suglasnosti i drugih prostorno-planskih dokumenata navedenom trgovačkom društvu te je li izdala istom suglasnost za izgradnju građevine čija je udaljenost od susjedne čestice manja od udaljenosti propisane dokumentima prostornog uređenja, a ako jest da obrazloži razloge za izdavanje takve suglasnosti.

Na tako postavljeni upit Povjerenstva, Općina Klis dostavila je očitovanje KLASA: 021-05/20-01/01, URBROJ: 2180/03-01/20-1893 od 14. srpnja 2020.g. u kojem se navodi da Općina Klis nije sklopila niti jedan ugovor o kupoprodaji nekretnina s trgovačkim društvom Eklata d.o.o. niti je navedenom trgovačkom društvu izdala bilo kakve dokumente za dozvolu građenja s obzirom da nije nadležna za navedeno. Općina Klis izdala je samo suglasnost za izgradnju građevine na katastarskoj čestici sukladno dokumentima prostornog uređenja odnosno prostornom planu uređenja Općine Klis.

Nastavno na ovakvo očitovanje Općine Klis, Povjerenstvo je pozvalo navedenu jedinicu lokalne samouprave da obrazloži izdavanje navedene suglasnosti te da pojasni postupak izdavanja iste, odnosno kojim kriterijima se rukovodi Općina Klis prilikom izdavanja suglasnosti za gradnju na samoj granici građevinske čestice te konzultira li Općina prije izdavanja navedene suglasnosti ovlaštene građevinske stručnjake. Istim dopisom Povjerenstvo je pozvalo Općinu Klis da dostavi posebne uvjete koji se navode u Lokacijskoj dozvoli izdanoj trgovačkom društvu Eklata d.o.o.

Općina Klis dostavila je očitovanje od 11. veljače 2021.g. u kojem se navodi da Savjet za prostorno uređenje Općinskog vijeća Općine Klis i …………, v.d. pročelnika za komunalnu djelatnost i prostorno uređenje te ovlašteni građevinski stručnjak savjetuju Općinu Klis prije izdavanja posebnih uvjeta, suglasnosti i drugih prostornoplanskih dokumenata. U privitku dopisa Općine Klis dostavljeni su posebni uvjeti KLASA: 021-05/18-01/01, URBROJ: 2180/03-01/18-1201 od 7. kolovoza 2018.g., Lokacijska dozvola KLASA: UP/I-350-05/19-01/000009, URBROJ: 2181/1-11-00-06/01-20-0021 od 17. siječnja 2020.g. te rješenje Ministarstva graditeljstva i prostornog uređenja KLASA: UP/II-350-05/20-02/15, URBROJ: 531-09-2-20-2 od 21. svibnja 2020.g.

Uvidom u dostavljene posebne uvjete od 7. kolovoza 2018.g. utvrđeno je da je iste izdao Jedinstveni upravni odjel Općine Klis na zahtjev trgovačkog društva Eklata d.o.o., a povodom izgradnje Hotela Clavis-Klis na k.č.br. 469, 4430/2, 6338/1, 4429, 4431/1, sve k.o. Klis. U posebnim uvjetima se navodi da je riječ zahvatu u naselju Klis, uz nezarvrstanu cestu NC 112, ulica Put svetog Ante te da građevinu treba projektirati prema odredbama PPU Općine Klis („Službeni vjesnik Općine Klis“ 4/00., 2/09., 5/17. i 8/17.), a prometni priključak na nerazvrstanu cestu prema Odluci o nerazvrstanim cestama u Općini Klis, posebice člancima 34., 35. i 36. Navedene posebne uvjete potpisao je nadležni službenik u Općini Klis.

Povjerenstvo je također izvršilo uvid u dostavljeno rješenje Ministarstva graditeljstva i prostornog uređenja od 21. svibnja 2020.g. te utvrdilo da se istim odbija žalba podnesena protiv Lokacijske dozvole za izgradnju predmetnog hotela.

S obzirom da je u Lokacijskoj dozvoli od 17. siječnja 2020.g. navedeno da se izdaje za građenje hotela na novoformiranoj građevnoj čestici oznake k.č.z. 4429, k.o. Klis koja se oblikuje od k.č.z. 469, 4430/2, 4429 i dijelova k.č.z. 6338/1, 4431/1, 6337/1, 4434/6 i 4432/2, sve k.o. Klis u površini od 1122 m2, a da su nekretnine označene kao k.č.z. 4431/1, 6337/1, 4434/6 i 4432/2, sve k.o. Klis u zemljišnim knjigama upisane kao vlasništvo Republike Hrvatske, dok je nekretnina k.č.z. 6338/1, k.o. Klis je u zemljišnoj knjizi upisana kao općenarodna imovina, Povjerenstvo je od Ministarstva prostornog uređenja, graditeljstva i državne imovine zatražilo očitovanje o pravnom temelju za gradnju navedene građevine ugostiteljsko-turističke namjene – hotela na navedenim nekretninama u vlasništvu Republike Hrvatske.

Ministarstvo prostornog uređenja, graditeljstva i državne imovine dostavilo je očitovanje KLASA: 361-03/20-01/857, URBROJ: 531-536-03-02-03/04-20-02 od 1. prosinca 2020.g. u kojem se navodi da je uvidom u navedenu Lokacijsku dozvolu utvrđeno da navedeno Ministarstvo nije sudjelovalo u postupku ishođenja iste kao stranka u postupku jer je poziv za uvid u spis predmeta dostavljen putem javnog poziva koji se objavljuje na oglasnoj ploči upravnog tijela i na elektroničkoj oglasnoj ploči. U očitovanju se nadalje navodi da se građenju predmetnih građevina može pristupiti samo na temelju građevinske dozvole kako je propisano člankom 106. Zakona o gradnji („Narodne novine“ 153/13., 20/17., 39/19. i 125/19.) te navedeno u točki V. izreke Lokacijske dozvole. Podnositelj zahtjeva za izdavanje predmetne lokacijske dozvole nije do dana pisanja navedenog očitovanja podnio Ministarstvu zahtjev za izdavanje suglasnosti u postupku ishođenja građevinske dozvole za namjeravani zahvat u prostoru, sukladno članku 109. Zakona o gradnji, koji definira dokaz pravnog interesa za izdavanje građevinske dozvole, a niti zahtjev za rješavanje imovinsko-pravnih odnosa na nekretninama u vlasništvu Republike Hrvatske.

Nadalje, s budući da se u prijavi navodi da je tadašnje Ministarstvo turizma, u kojem dužnosnik Tonči Glavina obnaša dužnost državnog tajnika, stupalo u poslovne odnose s trgovačkim društvom Eklata d.o.o., Povjerenstvo je zatražilo očitovanje i od navedenog Ministarstva.

Ministarstvo turizma dostavilo je očitovanje KLASA: 022-06/20-01/3, URBROJ: 529-02-01-01/4-20-2 od 17. ožujka 2020.g. u kojem se navodi da Ministarstvo turizma za vrijeme mandata Tončia Glavine nije imalo nikakvih isplata prema tvrtki Eklata d.o.o. niti je stuplo u bilo koju vrstu poslovnih odnosa s navedenim trgovačkim društvom.

Povjerenstvo je zatražilo očitovanje i od Hrvatske turističke zajednice koja u svom dopisu od 27. travnja 2020.g. navodi da je za vrijeme mandata dužnosnika Garia Cappellia kao ministra turizma te ujedno predsjednika Hrvatske turističke zajednice, putem javnog poziva dodijelila trgovačkom društvu Eklata d.o.o., kao potporu programima destinacijskih menadžment kompanija, sljedeće iznose:

* Odlukom od 27. srpnja 2017.g. iznos od 100.000,00 kn za programe „Četiri godišnja doba“ i „Vodiči na kojima svijet ostaje“ koji je isplaćen 18. rujna 2018.g.
* Odlukom od 26. lipnja 2018.g. iznos od 55.000,00 kn za program „Blaga panonskih samostana“ koji je isplaćen 30. srpnja 2019.g. te
* Odlukom od 20. svibnja 2019.g. iznos od 50.000,00 kn za program „Panonski arhipelag“ koji u trenutku slanja dopisa još nije bio isplaćen.

Hrvatska turistička zajednica nadalje pojašnjava da kontrolu izvješća i priloženih dokaza o troškovima vrše nadležne organizacijske jedinice Hrvatske turističke zajednice te po potrebi traže dostavu dodatnih informacija ili pojašnjenja. Nakon što izvješće prođe kontrolu nadležne organizacijske jedinice, pokreće se postupak isplate opravdanih sredstava koju odobrava direktor Hrvatske turističke zajednice.

U dopisu se također navodi da dužnosnik Tonči Glavina u razdoblju od listopada 2016.g. do dana slanja dopisa, odnosno u vrijeme dodjele navedenih sredstava trgovačkom društvu Eklata d.o.o., nije bio član tijela Hrvatske turističke zajednice.

Očitovanje je zatraženo i od trgovačkog društva Poduzetnički inkubator Klis d.o.o. koje je dostavilo očitovanje od 10. veljače 2021.g. u kojem se navodi da je na temelju članka 44. Statuta Općine Klis i članka 2. Odluke o osnivanju navedenog trgovačkog društva, općinski načelnik Općine Klis Jakov Vetma dana 22. siječnja 2014.g. donio Odluku kojom se u Upravu društva imenuje Tonči Glavina. Usporedbom OIB-a utvrđeno je da je riječ o dužnosniku Tončiu Glavini, koji sada obnaša dužnost državnog tajnika u Ministarstvu turizma i športa. U privitku očitovanja dostavljena je predmetna Odluka o imenovanju člana Uprave društva Poduzetnički inkubator Klis d.o.o.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Prema članku 2. stavku 2. ZSSI-a sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo obrazlaže kako je iz prikupljenih podataka i dokumentacije utvrdilo da Općina Klis nije sklopila niti jedan ugovor o kupoprodaji nekretnina s trgovačkim društvom Eklata d.o.o. te su stoga neutemeljeni navodi iz prijave da je Općina Klis prodajom nekretnina trgovačkom društvu Eklata d.o.o. omogućila stjecanje zemljišta dovoljno velike površine za gradnju hotela. Nadalje je utvrđeno da je u postupku izdavanja Lokacijske dozvole za gradnju hotela u Općini Klis, navedena jedinica lokalne samouprave sudjelovala u onom dijelu u kojem ima zakonske ovlasti te je na temelju Odluke o donošenju pročišćenog teksta Prostornog plana uređenja Općine Klis izdala suglasnost da se građevina – hotel može planirati i na samoj granici građevinske čestice te je također izdala posebne uvjete za izgradnju hotela. Navedenu suglasnost i posebne uvjete nije donio dužnosnik Jakov Vetma kao općinski načelnik Općine Klis, već nadležni službenik Općine Klis.

Također, samu Lokacijsku dozvolu za gradnju hotela izdala je Splitsko-dalmatinska županija, Upravni odjel za graditeljstvo i prostorno uređenje.

U postupku je nadalje utvrđeno da Ministarstvo turizma u kojem dužnosnik Tonči Glavina obnaša dužnost državnog tajnika nije stupalo u poslovne odnose s trgovačkim društvom Eklata d.o.o., dok je u odnosu na Hrvatsku turističku zajednicu utvrđeno da je u tri navrata dodjeljivala sredstva navedenom trgovačkom društvu, međutim u vrijeme dodjeljivanja sredstava dužnosnik Tonči Glavina nije obavljao nikakvu funkciju u tijelima iste.

Vezano za obavljanje funkcije direktora trgovačkog društva Poduzetnički inkubator Klis d.o.o. utvrđeno je da je dužnosnika Tončia Glavinu na navedenu funkciju izabrao dužnosnik Jakov Vetma, kao općinski načelnik Općini Klis u čijem vlasništvu je navedeno trgovačko društvo. Opisana situacija mogla bi ukazivati na moguću nepristranost dužnosnika Tonči Glavina u slučaju da se nađe u poziciji da kao državni tajnik u Ministarstvu turizma i sporta odlučuje o nekom privatnom interesu dužnosnika Jakova Vetme, što u ovom postupku nije utvrđeno niti su stečena ikakva saznanja koja bi upućivala na isto.

S obzirom da iz prikupljanih podataka i dokumentacije nije utvrđeno da su dužnosnici Tonči Glavina i Jakov Vetma sudjelovali u postupku izdavanja potrebnih dozvola za gradnju hotela investitora trgovačkog društva Eklata d.o.o., niti je navedeno trgovačko društvo kupovalo nekretnine od Općine Klis, kao ni stupalo u poslovne odnose s Ministarstvom turizma, Povjerenstvo nije steklo saznanja koja bi upućivala na moguću povredu odredbi ZSSI-a.

Slijedom navedenoga, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Tonči Glavina, elektroničkom dostavom
2. Dužnosnik Jakov Vetma, elektroničkom dostavom
3. Podnositelj prijave, putem pošte
4. Objava na internetskoj stranici Povjerenstva
5. Pismohrana